TITKÁRI BESZÁMOLÓ 2014

LÍCEUMI DIÁKSZÖVETSÉG

Tisztelt Közgyűlés!

Kedves licista és berzsenyista diáktársaim!

Kedves Vendégek!

Beszámolóm elején emlékezzünk halottainkra. Az évszám érettségijük évét jelenti.

KarsayJenő 1943

Dr. LoósTibor 1943

Dr. Luthár Jenő 1947

Molnár Ernő 1945

Nagy Árpád 1948

A 2013. október 23-i ünnepségsorozat egyik - Diákszövetséghez kapcsolódó - eseménye, hogy a város 5 Széchenyi-ösztöndíjasa közül négyen iskolánk diákjai volta: Fodor Hanna Ágota (2009), Szabó Eszter, Szilveszter Bálint (2008) és Vámosi Péter (2008). Gratulálunk és további jó tanulást kívánunk nekik.

Az idei tanév a sikeres pályázatok éve volt.

Tovább folytatódott a „Családi összetartozás” pályázat. Ősszel fertőrákosi kirándulással és egészségmegőrző előadásokkal, karácsonyi ajándékkészítő játszóházzal, tavasszal kézműves foglalkozásokkal egybekötött „Intézménybörzével”, ahol a családdal kapcsolatos központok mutatkoztak be. A projekt vezetője Baráth Mónika igazgatóhelyettes.

Befejeződött a Sajátos Nevelési Igényű (SNI) tanulók nevelésével-oktatásával foglalkozó projekt, melyet az Eötvös József Egészségügyi Iskolával közösen szervezett a Líceum. Záró rendezvénye a Líceum Dísztermében volt 2013. december 17-én. Szervezőként és előadóként kiemelkedő szerepet játszott Földes Tamásné és Horváth Ernő, diáktársaink.

December 5-én volt a laboravatással egybekötött nyitórendezvénye az Öveges Program néven futó pályázatnak, melynek legnagyszerűbb eredménye a Líceum biológia épületszárnyának teljes felújítása, három labor, egy új emelet kialakítása, és a tetőtér beépítése. Az új labortermek iskolánk kiemelkedő diákjainak nevét viselik, ők Gombocz Endre, Mikola Sándor és Vermes Miklós. A természettudományok oktatása nagyon magas szintre emelkedett, biztos alapot, bőséges ismeretet nyújtva a mostani diákoknak. A projekt vezetője Horváth Lucia tanárnő.

Ezeken az alkalmakon Diákszövetségünk tagjai is szép számmal jelen voltak, együtt örülve az elért eredményeknek a tantestülettel, a diákokkal és a projektek megvalósítóival.

A laboravatót egybekötöttük az egyik választmányi üléssel.

A másik alkalommal, 2014. február 1-jén Petőházán találkoztunk, megnéztük a cukorgyár történetét bemutató kiállítást, melyet választmányi diáktársunk, Tömördi Máté hozott létre kitartó gyűjtőmunkával, szakértelemmel és a gyárhoz kötődő szeretetével. Természetesen a lelkes tárlatvezetés sem maradt el. Ajánlom mindenkinek a kiállítást egy kellemes petőházi strandolással egybekötve.

Továbbra is jól működik a felsőoktatási hálózat. A bál előtti pénteken Locsmándi Dániel diáktársunk, most már líceumi tanártársunk szervezésében 30 egyetemista vett részt a 11. és 12. évfolyamos diákok tájékoztatásában, 2014. január 31-én. Másnap a líceumi bálon is találkozott sok egykori és jelenlegi diák.

Január 26-án a GYIK Rendezvényházban Orbán Júlia öregdiák, tanár meghívására hazalátogatott Danis Lídia színésznő, egykori tanítványunk, és mesélt a színészet változatos világáról.

Örömteli érzés, hogy városunk különböző rendezvényein, eseményein mindig van egykori diáktársunk az előadók között. Pl. GYIK Rendezvényház, TIT, múzeum, szabadegyetemek, zenei és kulturális élet, sportrendezvények stb.

Nagyon várjuk az evangélikus gyülekezetbe az újonnan megválasztott lelkészt, Tóth Károlyt, iskolánk egykori diákját.

Horváth Edit könyvtáros elkészítette az iskola történetét feldolgozó kiadványt, melyet sok értékes és érdekes egykori írás, idézet is színesít. Már csak a kiadás van hátra.

Dorosmai Erzsébet tanárnő is tovább folytatta kutatásait a 2 évvel ezelőtt egy kiállítással megkezdett Zvarinyi Lajos tanár úr és tanítványa, Bründl Ödön életéről. Az elkészült írás ez év júniusában olvasható az Evangélikus Kutatótanárok I. konferencia kötetében.

Elkészült a dr. Luthár Jenő és osztálya által kezdeményezett - Csaba József tanár úrnak emléket állító - tábla is, mely az elhelyezésére vár Budapesten a Fasori Gimnáziumban.

A Líceum ez évi projektnapján egykori diákok is feladatot kaptak: Cserpes Tamás a botanikus kertet, dr. Németh Ádám (1998) a polgármesteri hivatal munkáját mutatta be a diákoknak.

Május 3-án a Deák-kútnál Winkler Barnabás 50 éve érettségizett diáktársunk, diákszövetségünk elnöke köszöntötte a maturandusokat.

A közgyűlés előtt az ő munkáiból összeállított kiállítást nyitott meg Józsa Dávid (1993) építész „Összegzés”címmel.

Dr. Emresz Károly tanár úrra emlékeztünk születésének 100., halálának 40. évfordulója alkalmából a 2. emeleti előtérben kiállított emléktárgyakkal. A tárlatot összeállította és megemlékezett Dorosmai Erzsébet (1975) tanárnő, öregdiák, közreműködött Orbán Júlia tanár, versmondó, öregdiák, egykori tanítványai Emresz tanár úrnak.

Hagyományt szeretnénk teremteni ezzel az alkalommal, és minden évben megemlékezni egy-egy nagyra becsült és tisztelt tanárról.

Ősszel Dömölki-Nagy Endre diáktársunk kezdeményezésére emlékülést szervez a Líceum „A Nagy Háborúban, az albán fronton harcoló líceumi diák-katonák” emlékére. Dömölki-Nagy Endre édesapja, Nagy Endre tanár úr jelen volt, mikor az iskolapadból sorozták be diákjait.

Diákszövetségünknek 714 tagja van, ebből 382 fő e-mail címét ismerjük. Sajnos 48 ebből már nem jó, mert visszaküldte a rendszer. Kérném továbbra is, hogy akinek van e-mail címe, és még nem tudjuk, vagy akinek megváltozott, küldje a bezsu@bdeg.hu címre. Nagyon köszönöm azoknak, akik ezt már megtették.

A találkozó megszervezésében és lebonyolításában segített Horváth Edit könyvtáros, Horváthné Hartmann Rita igazgatóhelyettes, Orbán Júlia tanár, Kő-Czákler Judit tanár, Kozák Viola tanár, mindannyian öregdiákok. Köszönöm munkájukat!

Dr. Lampérth Gyula emléktáblájánál koszorúzott Locsmándi Dániel,„Tanáraink” emléktáblánál megemlékezett Gálos István (1959), a világháborús tábláknál ifj. Sarkady Sándor (1983) és Szentei Barnabás (1944) hajtott fejet.

A vasárnapi istentiszteleten Weltler Gábor (2004) öregdiák fog szolgálni.

Várom hozzászólásaikat, kiegészítésüket!

Köszönöm a figyelmet!

Sopron, 2014. május 24.

Csukásné Bencsik Zsuzsa

 titkár